Tuukka Taponen

Tuukka Taponen (s. 26. lokakuuta 2006 Lohja) on suomalainen autourheilija ja karting-sarjan ensimmäinen suomalainen maailmanmestari. Kaudella 2026 hän ajaa MP Motorsport -tallissa Formula 3 -sarjassa. Taposta pidetään potentiaalisena seuraavana suomalaisena Formula 1 -kuskina.
Ura.
Taponen aloitti karting-harrastuksen 2,5-vuotiaana ja ajoi aluksi autokorjaamon pihalla. Hän on ajanut Suomessa vuodesta 2018 lähtien Kohtala Sports -tiimissä ja Flying Finn Academy -maajoukkueessa vuodesta 2019 lähtien.
Taponen teki suomalaista autourheiluhistoriaa, kun hän voitti ensimmäisenä suomalaisena kartingin maailmanmestaruuden vuonna 2021, ollessaan 15-vuotias. Aiemmin kolmen parhaan joukkoon kartingissa on yltänyt Taposen lisäksi viisi suomalaista. Taponen oli vuoden 2021 lokakuussa antamassa näyttöjä F1-tiimi Ferrarille päästäkseen mukaan heidän junioriakatemiaansa, josta ovat nousseet formula 1 -sarjaan muun muassa Mick Schumacher ja Charles Leclerc. Taponen valittiin Ferrarin junioriakatemiaan Ferrari Driver Academy vuoden 2022 marraskuussa. Taposen tavoitteena on ajaa Formula 4 -kaudesta 2023 eteenpäin Formula 3- ja Formula 2 -sarjoja ja edetä sitä kautta kohti Formula 1 -sarjaa.
Taponen teki debyyttinsä avopyöräisissä, ajaen Formula Academy Finland -sarjaa Koiranen Kemppi Motorsport -tallissa vuonna 2021. Hän saavutti seuraavana vuonna viisi voittoa, kaksi paalupaikkaa ja kymmenen palkintokorokesijaa sijoittuen sarjassa kuudenneksi.
Kausi 2023.
Taponen sijoittui helmikuussa 2023 päättyneessä Lähi-idän Formula 4 -sarjassa toiseksi. Taponen voitti sarjassa neljä kilpailua. Lisäksi hän ajoi neljä kertaa toiseksi ja kaksi kertaa kolmanneksi. Taponen oli sarjan paras tulokaskuljettaja. Taponen ajoi Prema-tallissa, jossa ajoi myös Red Bullin akatemian ja McLarenin akatemian kuljettajia.
Kausi 2024.
Taponen kilpaili kaudella 2024 Lähi-idän ja Euroopan Formula Regional -sarjoissa R-Ace GP:n tallissa ja on osa Ferrarin junioriakatemiaa myös vuonna 2024. R-Ace GP -tallissa ajanut Taponen voitti Formula Regionalin Lähi-idän mestaruuden Dubain osakilpailussa ajamalla paalupaikalta voittoon. Taponen jatkoi kilpailua Formula Regionalin Euroopan sarjassa. Taponen aloitti kautensa Euroopan sarjassa toisella ja yhdeksännellä sijalla Saksan Hockenheimissa toukokuussa 2024. Zandvoortin kilpailussa Taponen voitti viikonlopun ensimmäisen kilpailun sateisella radalla ja otti ensimmäisen voittonsa sarjassa.
Unkarissa Hungaroringilla ajetussa kilpailussa Taponen ajoi paalupaikalle ja voitti viikonlopun ensimmäisen kilpailun. Taponen ajoi paalulle myös toisessa Unkarissa ajetussa kilpailussa ja voitti kilpailun sekä ajoi kilpailun nopeimman kierroksen. Mugellon kilpailussa Taponen otti kolmannen peräkkäisen paalupaikan ja osakilpailuvoiton. Viimeksi kolmeen peräkkäiseen voittoon on yltänyt Grégoire Saucy vuonna 2021. Taponen saavutti kaudella vielä yhden palkintosijoituksen Imolassa ollen toinen. Kauden päätteeksi Taponen sijoittui kokonaispisteissä kolmanneksi. Taponen osallistuu marraskuun puolivälissä ajettavaan legendaariseen Macaon Grand Prix -kilpailuun R-ace GP:n autolla.
Taponen pääsi ajamaan Formula 3 -sarjassa Span osakilpailussa, jossa hän ajoi ART-tallissa bulgarialaisen Nikolai Tsolovin tilalla.
Kausi 2025.
Taponen ajoi ART Grand Prix -tallissa Formula 3 -sarjassa kaudella 2025. Kahdeksan osakilpailun jälkeen neljästä osakilpailusta tuloksena ovat olleet sijat 3, 4, 7 ja 4, muissa hän on jäänyt pisteittä. Taponen sijoittui sarjassa yhdeksänneksi.
Taponen aloittaa asepalveluksen Puolustusvoimien urheilukoulussa lokakuussa 2025.
Kausi 2026.
Taponen jatkaa Formula 3 -sarjassa kaudella 2026, mutta talliksi vaihtuu alankomaalainen MP Motorsport.